L. Miklós, minister životného prostredia SR: (2006-02-02):
Vážený pán predsedajúci, pani poslankyne, páni poslanci, keďže budem odpovedať za pána ministra Simona, tak na moje zvyklosti budem nezvyčajne dlhý a budem čítať. Konštatovalo sa, že všetkých 10 nových členských krajín Európskej únie, pristupujúce krajiny Rumunsko a Bulharsko a prítomná predsedajúca krajina Európskej únie Rakúska republika majú záujem pokračovať v konzultáciách so Svetovým potravinovým programom v roku 2007. Prvá konzultácia v Nitre v dňoch 30. a 31. januára 2006 prediskutovala hlavné záujmy podpory potravinovej pomoci Svetového potravinového programu v núdzových operáciách, v pokračujúcich operáciách pre poskytovanie potravinovej pomoci a operáciách slúžiacich k vybudovaniu hospodárstva prostredníctvom potravinovej pomoci a zložiek nepotravinovej pomoci súvisiacich služieb a informácií. Svetový potravinový program sa zaviazal, že poskytne priestor pre zástupcov nových členských krajín, odborníkov, mladých ľudí, ako aj médiá oboznámiť sa s prácou Svetového potravinového programu priamo v terénnych operáciách. Svetový potravinový program je prostredníctvom priamych konzultácií otvorený pokračovať v dialógoch so všetkými novými členskými krajinami Európskej únie, Európskou komisiou a pristupujúcimi krajinami Európskej únie pri vytvorení nových dohôd a možností poskytovania potravinovej pomoci a širšieho zapojenia sa do technickej podpory poskytovania tejto potravinovej pomoci, normotvorby, informačnej databázy, propagácie a iniciácie nových komodít potravinovej pomoci a smerov mobilizácie záujmu verejnosti a podobne. V priebehu roku 2006 bude vytvorená samostatná internetová stránka špeciálne pre nové členské krajiny Európskej únie, pristupujúce krajiny v národných jazykoch, ktoré budú obsahovať aj vízie na účasť v núdzových operáciách, hodnotenia a popis priebehu projektov a ďalšie potrebné informácie pre možnosť zapojenia sa podnikateľských subjektov prostredníctvom medzinárodných výberových konaní a tiež pre zapojenie sa a podporu budúcich operácií mimo vládneho sektora. Za pozitívne možno považovať priamu výmenu názorov, poskytnuté dokumenty, vysvetlenia a odpovede na vznesené otázky v rámci dvoch sprievodných národných podujatí, orientovaných na účasť slovenských mimovládnych organizácií v operácii Svetového potravinového programu. Prítomných bolo 33 mimovládnych organizácií a tiež prediskutovanie možností obchodovania podnikateľských subjektov v Medzinárodnom obstarávateľskom systéme Organizácie spojených národov. Svetový potravinový program zabezpečí v priebehu rokov 2006 – 2007 obdobné konzultácie s mimovládnymi organizáciami aj s inými zúčastnenými krajinami podľa vzoru uskutočneného úspešného seminára v Slovenskej republike. Svetový potravinový program bude na vlastné náklady pokračovať v konzultáciách s členskými krajinami Európskej únie, Úradom pre humanitárnu pomoc Európskej komisie a Európskou sieťou pomoci. Pripraví sa akčný plán prostredníctvom spolupráce Svetového potravinového programu a zúčastnených subjektov pre stratégiu,  prehĺbenie spolupráce. Jednotlivým členským krajinám sa poskytnú mobilizujúce počítačové hry Foodforce podľa vzoru Slovenskej republiky, Českej republiky a Maďarskej republiky a predpokladá sa podpora ich prekladu do národného jazyka. Účastníci pozitívne hodnotili projekt Mládež proti hladu. Autori výtvarných diel, žiaci, boli ocenení výkonným riaditeľom Svetového potravinového programu, Ministerstvom pôdohospodárstva Slovenskej republiky a Agroinštitútom. Pre širšie zapojenie verejnosti a mládeže do potravinovej pomoci budú zahrnuté v akčnom pláne tieto aktivity.  Ministerstvo školstva v jednotlivých krajinách bude oslovené ako ďalší partner spolupráce. Ako vzorový projekt Svetového potravinového programu s podporou TNT, vedúcej spoločnosti na európskom trhu v expresnom logistickom a medzinárodnom doručovaní sa uskutoční 21. 5. 2006 podujatie Pochod pre svet prvýkrát v Prahe za možnej pozorovateľskej účasti prítomných 10 členských krajín Európskej únie spojené s benefičnou zbierkou, ktorá bude použitá na projekty potravinovej pomoci. Tento pochod sa úspešne uskutoční v júni 2005 v starých členských krajinách Európskej únie a ďalších krajinách sveta, spolu asi 80. Svetový potravinový program podporí prípravu stratégie oficiálnej rozvojovej pomoci podľa požiadavky Rumunska aj priamou misiou v krajine. Bude odbornými radami pomáhať aj iným zúčastneným krajinám pri revízii koncepcií oficiálnej rozvojovej pomoci. Doplňujúce informácie budú trvale podávané pri vstupe nových podnikateľských subjektov a mimovládnych organizácií z týchto krajín do obchodovania so Svetovým potravinovým programom. Osobitná pozornosť bude venovaná budovaniu personálnych a technických kapacít týchto krajín pre prácu vo Svetovom potravinovom programe, a to programe mladí profesionálni odborníci, v krátkodobých stážach, v terénnych pracoviskách Svetového potravinového programu a v rozvoji zoznamu konzultantov, expertov z týchto krajín. Keďže doteraz aktívnejšie spolupracovali so Svetovým potravinovým programom Maďarská republika, Poľská republika, Česká republika, Slovenská republika a Slovinsko, v akčnom pláne sa počíta aj s možnosťou rozšírenia partnerstva nielen s vládami týchto krajín. Slovenská republika poskytuje dobrovoľný príspevok vo výške 15 tis. USD od roku 1997, ale aj inými národnými zdrojmi, ako sú napríklad súkromné a verejné zdroje. Záverečná správa bude schválená po odsúhlasení partnerov konzultácie približne do jedného mesiaca. No, podľa môjho skromného názoru to bola dokonalá odpoveď, aj keď nebola moja. Ďakujem pekne. (Smiech v sále.)